יוסי ורדי

250px|ממוזער|יוסי ורדי עם נייל גרשנפלד ואחיו דידי ורדי, 2014
250px|ממוזער|ג'ון קרי וקלאוס שוויב יחד עם יוסי ורדי, 2013
250px|ממוזער|יוסי ורדי רוקד בפרויקט "כנרת-נט", 2006
ד"ר יוסי ורדי (נולד ב-2 בספטמבר 1942) הוא איש עסקים, יזם טכנולוגיה עילית ומשקיע ישראלי.

 ביוגרפיה 
יוסי ורדי נולד בתל אביב למשה ושרה, והוא אחיו הצעיר של ידידיה ורדי ובן דודו של פרופ' אילן חת. למד בתיכון עירוני א' והיה חניך בשבט צופי דיזנגוף. שרת בצה"ל כמדריך בבית הספר הטכני של חיל האוויר, שם הכיר את אשתו תלמה. הוא בוגר הטכניון ובשנת 1969 היה ממקימי חברת טכם – טכנולוגיה מתקדמת, מראשוני בתי התוכנה בישראל (היום בקבוצת נס). בשנת 1978 השלים את עבודת הדוקטורט שלו בטכניון בנושא "מודל לקבלת החלטות למיקום תחנות כוח במשק החשמל".

קריירה בשירות הממשלתי
בשנת 1970, בהיותו בן 27 מונה למנכ"ל משרד הפיתוח, היה אחראי על משאבי הטבע במדינת ישראל. בתוקף תפקידו היה אחראי לחברות הממשלתיות: כימיקלים לישראל, מחצבי ישראל, מכרות נחושת תמנע, פוספטים בנגב חיפה כימיקלים ודשנים וחומרים כימיים. בנוסף היה המשרד אחראי למשק החשמל בישראל.

ב-1974 מונה למנהל רשות ההשקעות בצפון אמריקה, ולאחר שובו לישראל היה מנכ"לו הראשון של משרד האנרגיה, וכן כיהן כיושב ראש חברת הנפט הלאומית. בנובמבר 1978, התפטר מתפקידו, לאחר שלא הצליח לממש את תוכניתו לאחד את כל החברות והגופים הממשלתיים שעסקו בחיפושי נפט לחברה לאומית אחת הפועלת על בסיס עסקי.

ב-1993 מונה על ידי ראש הממשלה יצחק רבין ליועץ לשיתוף פעולה כלכלי עם מדינות ערב, בהן ירדן, מצרים וסוריה, ועסק בבניית תוכניות לפרויקטים משותפים לטווח ארוך ושת"פ בתחום התשתיות. גם בהמשך, בתקופת ממשלת נתניהו צורף כיועץ כלכלי לשיחות וואי פלנטיישן עם הרשות הפלסטינית.

קריירה עסקית
לאחר עזיבתו את השירות הממשלתי היה ממקימי חברת גרנית הכרמל{{הערה|{{דבר||חברת "גרנית מציעה לרכוש את המניות בסכום הגבוה ביותר|1981/01/25|00101}}}}, חברת אלון, חברת תעשיות לייזר, ואחרות. כיהן כחבר מועצת המנהלים בחברות מהגדולות במשק, בהן סאיטקס, מעריב, עלית, בזק ואחרות. כיהן כיושב ראש וחבר בוועדות ציבוריות רבות ובכללן הוועדה לרפורמה במשק החשמל. שימש כיושב ראש קרן ירושלים. חבר הוועדה המייעצת של בנק ישראל ואחרות. יעץ לבנק העולמי ולתוכנית הפיתוח של האומות המאוחדות. שימש כיועץ למנכ"לי חברות בינלאומיות ובכללן לנשיא אמריקה און ליין (AOL) ואמזון, חבר בפורום הכלכלי העולמי (הפורום של דבוס).

ורדי הוא דוקטור לחקר ביצועים. סייע לבנו אריק בהקמת חברת מיראביליס שפיתחה את תוכנת ICQ, התוכנה הראשונה בעולם לשליחת מסרים מיידיים באמצעות האינטרנט. תוך 19 חודשים מיום השקת השירות החברה נמכרה ל-AOL האמריקאית בסכום של 407 מיליון דולר. מאז, הפך ורדי לאחד המשקיעים הבולטים בתחום האינטרנט בישראל. עד כה השקיע ביותר מ-50 חברות הזנק. רבות מהן הונפקו או נרכשו ובכללן חברת Answers.com וחברת Tucows שהונפקו, חברת גיטקו (נרכשה על ידי מיקרוסופט תמורת 120 מיליון דולר), חברת סטרנט (נרכשה על ידי IAC תמורת 20 מיליון דולר), חברת פוקסי טיונס (נרכשה על ידי יאהו תמורת 30 מיליון דולר), חברת טיבלה (נרכשה על ידי סיסקו), חברת איירלינק (נרכשה על ידי Sierra Wireless תמורת 38 מיליון דולר), ואחרות.

לוורדי מיוחס מודל הרווח של מנוע החיפוש בגוגל כפי שהתייחס לכך מייסד גוגל סרגיי ברין: "יוסי המציא לנו את נוסחת הקסם: הוא אמר לנו – שני שלישים מהעמוד תקדישו לתוצאות אורגניות, ושליש מהעמוד למודעות, וזה מה שעשינו".

ורדי פעיל בפורומים בינלאומיים שונים ומשמש כיושב ראש משותף של מספר כנסים ישראליים ובינלאומיים בתחום האינטרנט.

פרסים והוקרה
בשנת 1979 ורדי קיבל את פרס קנדי לי לעבודת הדוקטורט המצטיינת.
ורדי קיבל את פרס ראש הממשלה למפעל חיים בתחום ההיי-טק, את פרס התעשייה בקטגוריית האלקטרוניקה (2007), את פרס רומנסיאנו מאוניברסיטת תל אביב, ואחרים. בשנת 2009 הוענק לו תואר דוקטור לשם כבוד מהטכניון. באפריל 2014 בחר בו המגזין Wired לאחת מעשר הדמויות המשפיעות על תעשיית הדיגיטל באירופה. בנובמבר 2014 הוענק לו תואר דוקטור לשם כבוד מאוניברסיטת בן-גוריון בנגב. בשנת 2019 הוענק לו תואר יקיר העיר תל אביב-יפו. בשנת התש"ף (2020) הוענק לו הפרס ע"ש נשיא המדינה חיים הרצוג לתרומה ייחודית למדינת ישראל, מטעם האוניברסיטה העברית, "בהוקרה על תרומתו הרבה בתחום אחדות העם והדו-קיום".

באוקטובר 2025 קיבל את עיטור הנשיא.

 לקריאה נוספת 
 עופר לוי, עורך איתמר לוין, בלי כפית של כסף – 10 סיפורי הצלחה עסקיים, יוסי ורדי: "אני מייצר טעויות חדשות", אבי האקזיטים של ההיי-טק הישראלי'', הוצאת ידיעות אחרונות – גלובס, 2006, עמודים 37–62
 דבי קאופמן, חלום של שוק, הוצאת כוון אחר, 2003
 אנתוני דייוויד, אותך אני מחפש! בתוך הראש של יוסי ורדי, מאנגלית: ירון בן-עמי, תל אביב: הוצאת ידיעות אחרונות, 2012.
יובל אליצור, יוסי ורדי – בוכנת המנוע של המשק, 31 דמויות ממעצבי דור המדינה, הוצאת כרמל, 2008, עמודים 189–196
 גדי בלום וניר חפץ, אינטרנט והיי טק – יוסי ורדי, ישראל לאן – 18 שיחות עם האישים שמעצבים את פני המדינה, ידיעות אחרונות ספרי חמד, תל אביב, 2008, עמודים 388–407

 קישורים חיצוניים 

 עמית לוינטל, המוח, ישראל היום

 ליה שנל, חושבים אחרת, בטאון חיל האוויר, 29 בדצמבר 2011

 מייקל ארינגטון, טקרנץ': האיש בזירה (פוסט על יוסי) 
 ארז טל מראיין את יוסי ורדי ב"איפה צדקנו"



 "אדם אנלוגי בזמן דיגיטלי" הרצאה במכון ויצמן





 יוסי ורדי:  האוניברסיטה הפתוחה, 29 באוקטובר 2009




 הערות שוליים 

קטגוריה:אנשי עסקים ישראלים
קטגוריה:פעילי אינטרנט ישראלים
קטגוריה:יזמי היי-טק ישראלים
קטגוריה:בוגרי תיכון עירוני א' (תל אביב)
קטגוריה:בוגרי תנועת הצופים בישראל
קטגוריה:בעלי תואר דוקטור מהטכניון - מכון טכנולוגי לישראל
קטגוריה:מנכ"לי משרד האנרגיה והתשתית
קטגוריה:זוכי פרס התעשייה
קטגוריה:משקיעי הון סיכון ישראלים
קטגוריה:מייסדי חברות טכנולוגיה ישראלים
קטגוריה:מייסדי חברות טכנולוגיה יהודים
קטגוריה:מקבלי תואר דוקטור לשם כבוד מאוניברסיטת בן-גוריון בנגב
קטגוריה:מקבלי תואר דוקטור לשם כבוד מהטכניון
קטגוריה:יקירי תל אביב-יפו לשנת 2019
קטגוריה:מנכ"לי משרד הפיתוח
קטגוריה:זוכי פרס חיים הרצוג
קטגוריה:מעוטרי עיטור נשיא מדינת ישראל
קטגוריה:ישראלים שנולדו ב-1942